Steven Van Zandt

Steven Van Zandt (født 1950) er en amerikansk musiker, sanger, plateprodusent, radio-DJ, aktivist og skuespiller. Som musiker er han kjent fra Bruce Springsteens E Street Band hvor han spiller gitar og mandolin. Som soloartist er han kjent under navnet Little Steven. Som skuespiller er han mest kjent fra tv-seriene Sopranos (1999–2007) og Lilyhammer (2012–2014).

Biografi 
Van Zandt, italiensk-amerikaner, er egentlig født som Steven Lento i Winthrop i Massachusetts. Hans mor giftet seg imidlertid på nytt, og han tok etternavnet til sin adoptivfar. Familien flyttet til New Jersey da han var syv år gammel.

Van Zandt var med i flere av Bruce Springsteens tidlige band tidlig på 1970-tallet. Fra 1975 til 1984 var han medlem av Springsteens E Street Band. I 1982 dannet han 12-mannsbandet Little Steven and the Disciples of Soul, hvis debutalbum Men Without Women (1982) var preget av hans sans for soul, R&B og Phil Spector-lyd. I 1985 organiserte han Artists United Against Apartheid og skrev singlen Sun City. Han ble atter medlem av E Street Band da de ble gjenforent i 1999.

Van Zandt har siden 2002 ledet radioprogrammet Little Steven's Underground Garage. Det ukentlige rockeshowet har også blitt sendt sendt i Norge på Radio Tango, Radio Norge og NRK P13.

I 1999 fikk Van Zandt overraskende den sentrale rollen som Silvio i tv-serien Sopranos, dette uten at han hadde noe erfaring som skuespiller. Det var seriens skaper, David Chase, som ønsket ham i rollen. I 2012 fikk han rollen som Frank Tagliano og Giovanni «Johnny» Henriksen i Netflix-serien Lilyhammer som ble sendt på NRK1 fra 2012 til 2014. 

Steven Van Zandt er gift med skuespilleren Maureen Van Zandt, som også spiller hans kone i Sopranos. Van Zandt eier plateselskapet Wicked Cool Records som har signert en rekke artister og band, inkludert norske band som The Beat Tornados og Cocktail Slippers.

Little Steven diskografi 
 1982: Men Without Women    US #118
 1984: Voice of America     US # 55
 1985: Sun City
 1987: Freedom – No Compromise     US #80
 1989: Revolution
 1999: Born Again Savage
 1999: Greatest Hits (samlealbum)
 2014: Lillyhammer: The Score (soundtrack)
 2017: Soulfire
 2019: The Early Work (samlealbum)
 2019: Summer of Sorcery
 2021: Macca to Mecca! (Live-album, opptak gjort i 2017)

Filmografi 
 1999–2007: The Sopranos (som Silvio Dante)
 2012–2014: Lilyhammer (som Frank Tagliano)
 2018: The Christmas Chronicles (som Wolfie)
 2019: The Irishman (som Jerry Vale)

Referanser

Litteratur 
 Hans-OIav Thyvold  Little Steven - Fra New Jersey til Lilyhammer ISBN 9788248913658

Eksterne lenker 
 
 
 
 

Personer fra Suffolk County i Massachusetts
Personer fra Monmouth County i New Jersey
Sangere fra USA
Gitarister fra USA
Programledere fra USA
Skuespillere fra USA
Medlemmer av E Street Band
Medlemmer av Rock and Roll Hall of Fame (gruppemedlem)
Menneskerettighetsaktivister
Aktivister fra USA
Personer fra USA av italiensk opphav